 NA LABAAN SHABAAN WAZIRI wa Kilimo Mithika Linturi ameikemea Mamlaka ya Kitaifa ya Kudhibiti Matumizi ya Dawa za Kulevya (Nacada) kwa kuainisha miraa kuwa dawa ya kulevya.   Waziri alisema Sheria ya Mimea ya 2013 ilitambua miraa na muguka kuwa mimea akiteta Nacada haifai kuchukua msimamo tofauti na mashirika mengine ya serikali. Alikuwa anazungumza mbele ya kamati ya Seneti kuhusu Mchakato wa Kuunda Sheria Uliokabidhiwa kwa Mashirika Mengine almaarufu Delegated Legislation. Bw Linturi alionyesha ghadhabu yake kwa Afisa Mkuu Mtendaji (CEO) wa Nacada Victor Okioma kwa hatua hiyo. “Nacada ina uhuni kwa kutoa misimamo tofauti kuhusu miraa. Wakuu wake wa awali, Dkt Frank Njenga na Bw John Mututho walisema si dawa ya kulevya na mauzo yake yanaweza kuidhinishwa lakini mkanganyiko unaletwa na mkuu wa sasa,” alisema Bw Linturi. Waziri wa Kilimo alikuwa katika kikao cha kamati kilichosimamiwa na Seneta wa Tharaka Nithi Mwenda Gataya. Kamati hii inazingatia Sheria ya Mmea wa Miraa ya 2023 inayolenga kuvumisha, kustawisha na kudhibiti sekta ya miraa. Mwezi Mei 2023, Nacada iliorodhesha miraa kuwa dawa ya kulevya inayotumiwa sana nchini pamoja na pombe na tumbaku. Mamlaka hii imenakili watumiaji wa miraa na muguka kuwa zaidi ya 960,000 wenye umri wa miaka kati ya 15–65. “Kuna watu ambao wako katika vituo vya kurekebisha tabia kwa sababu ya miraa. Hata hivyo, aina ya miraa ambayo ina matatizo sana ni muguka,” alisema Bw Okioma akieleza wanapinga upanuzi wa soko lake na michakato ya kuongeza thamani kuzalisha juisi na mvinyo. Kulingana na Bw Linturi, serikali imetenga Sh130 milioni kusaidia wakulima wa miraa kuwapiga jeki watafute masoko mapya. Bunge la Kitaifa lilipitisha Sheria ya Miraa ya 2023 inayolenga kutoa mwelekeo wa ukuzaji, uchakataji na mauzo ya zao hilo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  